“ภากร” มั่นใจพ.ร.บ.หลักทรัพย์ใหม่ไม่กระทบแผนงาน ยันป้อนเงินก้นถุงเข้า CMDF ไร้ปัญหา!
“ภากร” มั่นใจพ.ร.บ.หลักทรัพย์ใหม่ไม่กระทบแผนงาน ยันป้อนเงินก้นถุงเข้า CMDF ไร้ปัญหา!
“ภากร” มั่นใจพ.ร.บ.หลักทรัพย์ใหม่ไม่กระทบแผนงาน ยันป้อนเงินก้นถุงเข้า CMDF ไร้ปัญหา!
30 เม.ย. 2562

นายภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า พ.ร.บ.หลักทรัพย์และตลาดหลักทรัพย์ (ฉบับที่ 6) พ.ศ.2562 ที่เริ่มมีผลบังคับใช้เมื่อวันที่ 17 เม.ย.ที่ผ่านมา จะเป็นแรงขับเคลื่อนให้ ตลท.ต้องหันมาพัฒนาศักยภาพเพื่อยกระดับขีดความสามารถในการแข่งขัน เพิ่มประสิทธิภาพในการทำงาน และสร้างจุดแข็งให้มากขึ้น เพื่อสร้างการเติบโตอย่างยั่งยืน และยกระดับตลาดทุนไทยให้ทัดเทียมกับตลาดทุนในประเทศอื่น ๆ รวมทั้งสร้างสภาพแวดล้อมการแข่งขันในธุรกิจตลาดทุนไทยที่มีการเปิดกว้างให้ผู้เล่นรายใหม่เข้ามาแข่งขัน ซึ่งทำให้ตลาดหลักทรัพย์ฯเองต้องมีการปรับตัวตามไปด้วย
“พ.ร.บ.ใหม่ที่ออกมาจะไม่มีผลต่อการทำงานของตลาดหลักทรัพย์ฯ แต่จะช่วยเสริมให้เราสร้างขีดความสามารถในการแข่งขัน เพิ่มประสิทธิภาพและความเข้มข้นในการทำงานให้มากขึ้น พร้อมกับการสร้างจุดแข็งของเรา ถ้าเราไม่ปรับตัวก็คงอยู่รอดไม่ได้ เพราะตลาดแบบ Monopoly ไม่เหลืออีกแล้ว”นายภากร กล่าว
การบังคับใช้ พ.ร.บ.หลักทรัพย์ฯ ฉบับใหม่จะไม่มีผลกระทบต่อการดำเนินงานของ ตลท.แม้ว่าจะมีการปรับเปลี่ยนโครงสร้างของคณะกรรมการของ ตลท.โดยจะมีกรรมการจากคณะกรรมการกำกับหลักทรัพย์และตลาดหลักทรัพย์ (ก.ล.ต.) เพิ่มอีก 1 คน เป็น 5 คน ขณะที่กรรมการที่มาจากตัวแทนบริษัทหลักทรัพย์สมาชิกจะลดลงเหลือ 5 คน
นายภากร มองว่า โครงสร้างใหม่ของคณะกรรมการ ตลท.เป็นการเปิดโอกาสให้หลายองค์กรที่เข้ามาร่วมคัดเลือกตัวแทนกับ ก.ล.ต.มากขึ้น ซึ่งจะทำให้มีบุคคลหลากหลายประสบการณ์และความสามารถที่จะเข้ามาช่วยพัฒนาตลาดหลักทรัพย์ของไทยให้มีศักยภาพในการแข่งขันมากขึ้น
ส่วนข้อกำหนดภายใต้กฎหมายให้มีการจัดตั้งกองทุนส่งเสริมการพัฒนาตลาดทุน (CMDF) แม้ว่าจะกำหนดให้ ตลท.ต้องนำส่งเงินเข้ากองทุน แต่ยืนยันว่าจะไม่กระทบต่อสภาพคล่องและการใช้เงินลงทุนเพื่อพัฒนางานด้านต่าง ๆ ของ ตลท. เพราะยังมีทรัพย์สินและสภาพคล่องที่แข็งแกร่งมาก
ปัจจุบัน ตลท.มีทรัพย์สินทั้งหมดมูลค่า 1.8-2.3 หมื่นล้านบาท ขณะที่จะต้องจ่ายทุนประเดิมให้กับกองทุน CMDF ภายในวันที่ 15 ก.ค.62 จำนวน 5.7 พันล้านบาท และมีค่ารายปีที่ต้องจ่ายให้กับกองทุน CMDF คิดเป็น 90% ของรายได้หลังหักค่าใช้จ่าย ภาษี และเงินสำรองแล้ว ขณะเดียวกันหาก ตลท.มีเหตุจำเป็นที่ต้องใช้เงินในโครงการต่าง ๆ เพื่อพัฒนาตลาดทุน กองทุน CMDF สามารถให้เงินสนับสนุนแก่ ตลท. โดย ตลท.จะต้องส่งแผนงานและวัตถุประสงค์ให้กับคณะกรรมการของกองทุน CMDF พิจารณา
นายภากร กล่าวอีกว่า อย่างไรก็ตามยังมีความท้าทายที่เกิดขึ้นจาก พ.ร.บ.หลักทรัพย์ฯ ฉบับใหม่จากโอกาสการทำธุรกิจใหม่ ๆ และเปิดโอกาสให้มีผู้เล่นรายใหม่เข้ามาในธุรกิจหลักทรัพย์มากขึ้นทั้งจากในประเทศและต่างประเทศ ซึ่งจะเป็นการเพิ่มการแข่งขันและลดการผูกขาดลง
โดยเฉพาะการเปิดให้บุคคลที่ไม่ใช่บริษัทหลักทรัพย์สมาชิกซื้อขายในตลาดหลักทรัพย์ได้โดยตรง (Direct Asset) โดยไม่ต้องผ่านนายหน้าค้าหลักทรัพย์ในรูปแบบเดิม ซึ่งในส่วนนี้มองว่าจะกระทบต่อบริษัทหลักทรัพย์ที่จะต้องมีการปรับตัวให้พร้อมต่อการเปลี่ยนแปลงที่จะเกิดขึ้น โดยขณะนี้ ตลท.อยู่ระหว่างการศึกษาวิธีการคัดกรองคำสั่งซื้อขาย (Screening Order) ในรูปแบบ Direct Asset เพื่อป้องกันความผิดพลาดที่อาจเกิดขึ้น คาดว่าจะได้ข้อสรุปภายในปีนี้
ปัจจุบัน ตลท.ได้มีการพัฒนารูปแบบการซื้อขายในตลาดสินทรัพย์แบบดั้งเดิม (Traditional Asset Market) และการซื้อขายในตลาดสินทรัพย์ดิจิทัล (Digital Asset Market) ไปพร้อม ๆ กัน เพื่อสร้างความหลากหลายในการให้บริการ และเพิ่มผลิตภัณฑ์ในการให้บริการเพิ่มขึ้น โดยที่ในส่วนของ Digital Asset นั้น คาดว่าในช่วงไตรมาส 4/62 จะมีการนำร่องระบบบางส่วนที่เกี่ยวข้องกับการซื้อขาย Digital Asset เข้ามาทดลองใช้ และในไตรมาส 1/63 จะนำมาเริ่มใช้จริง